Diari Oficial de la Generalitat Valenciana


Sumari del DOGV 5322, del 10-08-2006 (2006/8691)

Resolució d'11 de juliol de 2006, del secretari de Govern del Tribunal Superior de Justícia de la Comunitat Valenciana, per la qual es convoca una borsa de treball de secretaris judicials substituts a les províncies de València, Castelló i Alacant.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5322

Data del DOGV
:   10-08-2006

Secció del DOGV
:   IV. ADMINISTRACIÓ DE JUSTÍCIA - E) ALTRES ASSUMPTES JUDICIALS

Número del document
:   2006/8691


Data del document
:   11-07-2006

Organisme emissor
:   Tribunal Superior de Justícia de la Comunitat Valenciana

Tipus de document
:   Resolució

Correcció d'errades

Anàlisi jurídica

 Descriptors 

:   * personal de l'administració de justícia
    * treball temporal
    * concurs administratiu

Resolució d'11 de juliol de 2006, del secretari de Govern del Tribunal Superior de Justícia de la Comunitat Valenciana, per la qual es convoca una borsa de treball de secretaris judicials substituts a les províncies de València, Castelló i Alacant. [2006/A8691]  
De conformitat amb el que disposa l'article 451 de la Llei Orgànica del Poder Judicial i els articles 134 a 139 del Reial Decret 1.608/2005, de 30 de desembre, pel qual s'aprova el Reglament Orgànic del Cos de Secretaris Judicials, esta Secretaria de Govern ha acordat anunciar la convocatòria d'una borsa de treball de secretaris judicials substituts a les províncies de València, Castelló i Alacant d'acord amb les bases següents:  
Primera  
Es fixa en 63 el nombre de places que han de constituir la borsa a la província de València (més 18 com a quota de reserva), en 42 a la província d'Alacant (més 12 com a quota de reserva) i en 14 a la província de Castelló (més 4 com a quota de reserva).  
Les borses tindran vigència durant un any a partir de la publicació de la seua constitució, prorrogable per un altre.  
Del total de les places convocades es reservarà el 5% perquè siguen cobertes per les persones que tinguen la condició legal de discapacitades, amb un grau de discapacitat igual o superior al 33%, de conformitat amb el que disposa l'article 13 del Reial Decret 215/2003, de 21 de febrer (Boletín Oficial del Estado del 22), sempre que acrediten l'indicat grau de discapacitat i la compatibilitat funcional amb l'exercici de les tasques i funcions que corresponen al cos de secretaris judicials.  
Segona  
Podran prendre part en este concurs les persones que, en la data d'acabament del termini de presentació de sol·licituds, complisquen els requisits següents:  
1r Ser espanyol i major d'edat.  
2n Ser llicenciat en Dret.  
3r No haver sigut condemnat ni estar processat o inculpat per un delicte dolós, llevat que haguera obtingut la rehabilitació o s'haguera dictat en la causa una interlocutòria de sobreseïment ferma o s'hagueren cancel·lat els antecedents penals.  
4t Estar en el ple exercici dels seus drets civils.  
5é No estar inhabilitat per a l'exercici de funcions públiques.  
6é No haver sigut separat mitjançant un procediment disciplinari d'un cos de l'Estat, de les comunitats autònomes o de les administracions locals, ni estar suspés per a l'exercici de funcions públiques en via disciplinària o judicial, llevat que haguera sigut degudament rehabilitat.  
7é No patir cap malaltia ni defecte físic o psíquic que li impedisca l'exercici del càrrec.  
8u No haver fet els setanta anys ni complir esta edat en el transcurs de la vigència de la borsa.  
Tercera  
Les persones interessades han d'adreçar les seues sol·licituds de participació al secretari de Govern del Tribunal Superior de Justícia, cosa que podran efectuar directament, o fent valer qualssevol de les modalitats que estableix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, dins del termini de 10 dies naturals següents a la publicació de la convocatòria en el Boletín Oficial del Estado, sense que incidisca en el còmput de tal termini cap altra forma de publicitat que puga donar-se a la convocatòria.  
Quarta  
1) Les sol·licituds de participació s'han d'ajustar necessàriament al model inclòs en l'annex d'esta resolució i caldrà adjuntar-hi fotocòpies compulsades del document nacional d'identitat, del títol de llicenciat en Dret o del justificant de pagament de les taxes per a la seua expedició, del certificat de l'expedient acadèmic de la llicenciatura esmentada, certificat mèdic oficial que acredite no patir cap defecte físic o malaltia psíquica o física que incapacite per a l'exercici del càrrec, així com dels documents que acrediten els mèrits al·legats pel concursant.  
2) El certificat d'antecedents penals serà requerit directament pel Ministeri de Justícia, a instància del secretari de Govern, únicament a les persones seleccionades que no estiguen en actiu en el cos de gestió processal i administrativa.  
3) Les persones que pertanguen a algun cos de l'administració i es troben en situació de servei actiu han d'adjuntar un certificat de no estar suspeses en virtut d'un expedient disciplinari, llevat del supòsit de pertinença al cos de gestió processal i administrativa, cas en què tal acreditació la realitzaria el Ministeri de Justícia a sol·licitud del secretari de Govern.  
4) Les persones aspirants que tinguen la condició legal de discapacitades amb un grau igual o superior al 33 per 100 hauran de presentar un certificat dels òrgans competents que acredite la seua capacitat funcional per a exercir les tasques pròpies del cos de secretaris judicials.  
Cinquena  
Les persones que ja formaren part d'una borsa en el moment de convocar-se una nova, podran participar-hi si així ho desitgen, i es procedirà a la valoració dels mèrits al·legats d'acord amb el que disposa la nova convocatòria.  
Sisena  
1) Una vegada finalitzat el termini de presentació de sol·licituds, el secretari de Govern procedirà a la valoració dels mèrits al·legats per les persones aspirants que complisquen els requisits exigits.  
2) Es valoraran els següents mèrits, d'acord amb el barem i criteris de puntuació establits en la Resolució del director general de Relacions amb l'Administració de Justícia, de 16 de maig del 2006, publicada en el Boletín Oficial del Estado de 2 de juny del 2006:  
a) Expedient acadèmic.  
b) Ser doctor en Dret i qualificació aconseguida en l'obtenció d'este grau.  
c) Anys d'exercici efectiu de l'advocacia davant dels jutjats i tribunals, dictàmens emesos i assessoraments prestats. El temps d'exercici professional es computarà des de la data de la primera alta com a exercent en qualsevol col·legi.  
d) Haver actuat com a oficial habilitat i temps de duració de l'habilitació.  
e) Haver realitzat tasques de substitució de secretaris judicials, jutges o fiscals i temps efectiu de les substitucions.  
f) Anys de servei efectiu com a professors de disciplines jurídiques en universitats públiques o privades, o col·laborador en departaments de tals disciplines.  
g) Anys de servei com a funcionari de carrera en qualssevol altres cossos de les administracions públiques per a l'ingrés dels quals s'exigisca expressament posseir el títol de llicenciat en Dret. El temps d'exercici professional es computarà des que van ser nomenats funcionaris en pràctiques o des de la data de presa de possessió en la seua primera destinació.  
h) Publicacions cientificojurídiques.  
i) Ponències i comunicacions en congressos i cursos d'interés jurídic.  
j) Realització de cursos d'especialització jurídica.  
k) Haver aprovat algun dels exercicis que integren les proves d'accés pel torn lliure al cos de secretaris judicials, de la carrera judicial o fiscal o de qualsevol oposició per a la qual s'exigira tindre la condició de llicenciat en Dret.  
l) Temps de serveis, si pertoca, en el cos de gestió processal i administrativa.  
m) Tindre coneixements de dret i/o de llengua propis.  
El mèrit enumerat en la lletra l) de la base sisena, açò és, ser funcionari del cos de gestió processal i administrativa, es valorarà com a preferent a l'hora de la crida, enfront dels altres integrants de les borses de secretaris substituts.  
Setena  
1) Una vegada valorades les sol·licituds, el secretari de Govern procedirà a elaborar una llista provisional de seleccionats ordenats de major a menor puntuació obtinguda, així com de la quota de reserva, on figuraran els cognoms, número de document nacional d'identitat, número d'ordre i puntuació obtinguda per cada un dels candidats. Les llistes esmentades es publicaran als taulers d'anuncis dels tribunals superiors de justícia, audiències provincials, deganats de les capitals, unitats administratives, delegacions del Govern i seu central del Ministeri de Justícia.  
2) Les persones interessades tindran 10 dies hàbils per a efectuar reclamacions davant del secretari de Govern.  
3) En el termini de 15 dies hàbils el secretari de Govern resoldrà les reclamacions i confeccionarà la llista de persones aspirants definitivament admeses que, una vegada confirmada pel secretari general de l'administració de justícia i publicada en la forma assenyalada en el punt 1 d'esta base setena, així com en la pàgina web del Ministeri de Justícia, es trametrà al Boletín Oficial del Estado i al butlletí oficial de la comunitat autònoma per a la seua publicació.  
Huitena  
Els secretaris substituts que siguen nomenats hauran de prendre possessió del càrrec dins del termini de les 24 hores següents a la comunicació del nomenament, davant del secretari coordinador provincial.  
Novena  
Els secretaris substituts quedaran subjectes, durant el temps que exercisquen tals càrrecs, a l'estatut dels membres del cos de secretaris judicials i tindran dret a percebre les remuneracions corresponents al lloc de treball exercit, llevat de la corresponent al concepte d'antiguitat, i seran donats d'alta en el Règim General de la Seguretat Social.  
Desena  
Durant el temps que exercisquen els seus càrrecs, els secretaris substituts estaran afectats per les incompatibilitats i prohibicions incloses en els articles 140 i següents del Reglament Orgànic del Cos de Secretaris Judicials.  
Onzena  
Els nomenaments de secretaris substituts quedaran sense efecte i es produirà el seu cessament:  
a) En el moment de la presa de possessió o reincorporació dels titulars a les seues destinacions o de supressió de la plaça per a la qual van ser nomenats.  
b) Falsedat en algun dels requisits exigits o circumstàncies al·legades per a la seua inclusió en les borses.  
c) Per sanció disciplinària ferma en via administrativa, diferent de la d'advertència.  
d) Per expiració del termini, o quan desapareguen les raons de necessitat o urgència per les quals van ser nomenats.  
e) Per complir l'edat de jubilació forçosa establida en la Llei Orgànica del Poder Judicial i en el Reglament per als Funcionaris del Cos de Secretaris Judicials.  
f) Per renúncia de la persona interessada degudament acceptada i justificada.  
g) Per resolució motivada del Ministeri de Justícia, a proposta del secretari de Govern corresponent, quan concórrega alguna de les causes d'incapacitat, incompatibilitat i prohibició i quan deixen d'atendre diligentment els deures del càrrec o siguen manifestament inidonis en el seu exercici.  
Dotzena  
Contra els acords del secretari de Govern del Tribunal Superior de Justícia les persones interessades podran interposar un recurs d'alçada davant del Ministeri de Justícia, per tal de posar fi a la via administrativa.  
València, 11 de juliol del 2006.. El secretari de Govern: Jesús Olarte Madero.